Shoprite reeds 89 winkels heropen ná onlusteShoprite (Foto: Verskaf) Shoprite het in die afgelope drie weke altesaam 89 van sy winkels heropen. Dié winkelgroep werk dag en nag om bedrywighede wat deur die sogenaamde Zuma-onluste onderbreek is, te hervat. Volgens die winkelgroep werk werknemers onverpoosd om die winkels wat tydens die onluste deur plunderaars beskadig is vinnig weer op te bou om sodoende die winkels weer te heropen. “Die pogings en vasberadenheid van die winkelgroep om die skade wat weens die plundering aangerig is, op te ruim en om bedrywighede na die onrus te hervat, was buitengewoon. Verliesvoorkoming, voorsieningsketting, vlootbestuur en spanne in die winkel het onmiddellik opgetree om so spoedig as moontlik hul winkeldeure weer te heropen. Die ondersteuning van klante en hul aanbiedinge om te help met opruimingswerk was oorweldigend,” sê Shoprite in ŉ verklaring. “Al hierdie pogings om ons besigheid te heropen en te herbou en ons gemeenskappe in KwaZulu-Natal en Gauteng te dien, weerspieël die sterkte en veerkragtigheid van ons spanne en ons bedrywighede. Ons kon tot aksie oorgaan en ons bedrywighede vinnig hervat met so min as moontlik ontwrigting en sodoende werksekerheid vir duisende werknemers verseker.” Die groep het ook met innoverende idees vorendag gekom om steeds noodsaaklike goedere aan klante te kan verskaf. Hy het sy Usave eKasi-vragmotors (mobiele winkels) na die betrokke gemeenskappe gestuur om voedselsekerheid te verseker, en het duisende kospakkies verpak en versprei onder mense in nood in die gemeenskappe wat geraak is. Die winkelgroep het ook R1 miljoen geskenk aan sy Act for Change-fonds om gemeenskappe in KwaZulu-Natal en Gauteng, wat deur die onluste geraak is, te help. Maroela Media het vroeër berig klante kan by betaalpunte by Shoprite-, Checkers- en Usave-winkels landwyd geld in hierdie fonds inbetaal. Enigiemand kan ook ’n virtuele koopbewys aan familie of vriende in nood stuur. Hierdie koopbewyse word binne ŉ uur na bestelling per SMS na die ontvanger se selfoon gestuur. Sodra die bewys ontvang is, kan dit vir kruideniersware by Shoprite-, Checkers- en Usave-winkels landwyd gebruik word.